CELEX: 62016CJ0051
Návrh na začatie prejudiciálneho konania
Spoločný colný sadzobník
Položky sadzobníka
Zatriedenie tovarov
Implantačné skrutky určené na vloženie do ľudského tela na liečenie zlomenín alebo upevnenie protéz
Kombinovaná nomenklatúra
Položka 9021
Vykonávacie nariadenie (EÚ) č. 1212/2014
Platnosť

Návrh na začatie prejudiciálneho konania sa týka výkladu položky 9021 kombinovanej nomenklatúry (ďalej len „KN“) uvedenej v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (
Ú. v. ES L 256, 1987, s. 1
; Mim. vyd. 02/002, s. 382), v znení vyplývajúcom z vykonávacieho nariadenia Komisie (EÚ) č. 1101/2014 zo 16. októbra 2014 (
Ú. v. EÚ L 312, 2014, s. 1
, ďalej len „nariadenie č. 2658/87“), ako aj platnosti vykonávacieho nariadenia Komisie (EÚ) č. 1212/2014 z 11. novembra 2014 o zatriedení určitého tovaru do kombinovanej nomenklatúry (
Ú. v. EÚ L 329, 2014, s. 3
).
Tento návrh bol podaný v rámci sporu medzi spoločnosťou Stryker EMEA Supply Chain Services BV (ďalej len „Stryker“) a Inspecteur van de Belastingdienst/Douane kantoor Rotterdam Rijnmond (Inšpektorát daňovej správy, Colný úrad Rotterdam Rijnmond, ďalej len „colné orgány“) vo veci colného zatriedenia troch modelov lekárskych implantačných skrutiek.
Právny rámec
Zatriedenie tovaru
KN bola zavedená nariadením č. 2658/87. KN je založená na Medzinárodnom dohovore o harmonizovanom systéme opisu a číselného označovania tovaru (ďalej len „HS“), uzatvorenom v Bruseli 14. júna 1983, a prijatým spolu s protokolom o jeho zmene a doplnkoch z 24. júna 1986 v mene Európskeho hospodárskeho spoločenstva rozhodnutím Rady 87/369/EHS zo 7. apríla 1987 (
Ú. v. ES L 198, 1987, s. 1
; Mim. vyd. 02/002, s. 288). KN preberá položky a podpoložky HS zložené zo šiestich čísel HS. Iba siedme a ôsme číslo tvoria vlastné triedenie podľa tejto nomenklatúry.
Nariadenie č. 2658/87 splnomocňuje Európsku komisiu na vyjasnenie obsahu colnej položky. Príloha I nariadenia č. 2658/87 je každoročne aktualizovaná Komisiou. Komisia vykonávacím nariadením č. 1101/2014 prijala úplné znenie KN platné od 1. januára 2015.
Z tohto hľadiska KN obsahuje vo svojej prvej časti oddiele I bode A súbor všeobecných pravidiel na interpretáciu tejto nomenklatúry. Tento bod stanovuje:
„Zatrieďovanie tovaru do kombinovanej nomenklatúry sa riadi nasledujúcimi zásadami:
1.
Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam a kapitolám…
…
6.
Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám… Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“
Druhá časť KN s názvom „Zoznam colných sadzieb“ zahŕňa triedu XV nazvanú „Základné kovy a predmety zo základných kovov“. Poznámky 2 a 3 k tejto triede znejú takto:
„2.
V celej [KN] termín ‚časti a súčasti všeobecne použiteľné‘ znamená:
a)
predmety položky 7307, 7312, 7315, 7317 alebo 7318 a podobné predmety z ostatných základných kovov;
…
3.
V celej [KN] termín ‚základné kovy‘ znamená:… oceľ,… titán,…“
Trieda XV KN obsahuje kapitolu 73 s názvom „Predmety zo železa alebo z ocele“. Táto kapitola zahŕňa najmä položku 7318, ktorá znie takto:
„Skrutky, svorníky (skrutky s maticou), matice, vrtule (do podvalov), háky so závitom, nity, priečne kliny, závlačky, podložky (vrátane pružných) a podobné predmety, zo železa alebo ocele.“
HS obsahuje vysvetlivku k položke 7318, ktorá uvádza nasledujúce spresnenie:
„Všetky tieto predmety obvykle majú vo finálnom stave závity s výnimkou niektorých svorníkov, ktoré niekedy možno upevniť napríklad pomocou závlačiek. Umožňujú navzájom spojiť dve alebo viacero častí takým spôsobom, že je ich možné neskôr demontovať bez poškodenia.
… skrutky do kovov majú cylindrický tvar a ich závity sú veľmi husté a s miernym sklonom; [skrutky] majú buď hlavu bez zárezu (polygonálne) – ich upevnenie sa vykonáva pomocou kľúča – alebo hlavu so zárezom resp. s vybraním.
… [patria] sem skrutky do kovov všetkých druhov bez ohľadu na ich tvar a ich použitie, vrátane [skrutiek] osobitného tvaru ako napr. svorníky v tvare U (svorníky s prírubami), svorníky bez hlavy pozostávajúce z cylindrických rúrok závitovaných na konci alebo po celej dĺžke, závrtné skrutky pozostávajúce z krátkej rúrky so závitmi na oboch koncoch.
…
Skrutky do dreva sa odlišujú od… skrutiek do kovov svojim kónickým tvarom a skutočnosťou, že majú samorezný závit, ktorý má otáčaním vyhĺbiť otvor do materiálu. Okrem toho skrutky do dreva sú vo väčšine prípadov vybavené hlavou so zárezom alebo s vybraním a používajú sa vždy bez matice.
…“
Trieda XV KN zahŕňa aj kapitolu 81 s názvom „Ostatné základné kovy; cermety; predmety z nich“. Položka 8108 obsiahnutá v tejto kapitole znie takto:
„Titán a predmety z neho, vrátane odpadu a šrotu
…
8108 90 – Ostatné:
…
8108 90 90 – – Ostatné“
Druhá časť KN zahŕňa triedu XVIII s názvom „Nástroje a prístroje optické, fotografické, kinematografické, meracie, kontrolné, presné, lekárske alebo chirurgické; hodiny a hodinky; hudobné nástroje; ich časti, súčasti a príslušenstvo“.
Trieda XVIII KN obsahuje kapitolu 90 s názvom „Nástroje a prístroje optické, fotografické, kinematografické, meracie, kontrolné, presné, lekárske alebo chirurgické; ich časti, súčasti a príslušenstvo“.
Poznámka 1 k tejto kapitole 90 stanovuje:
„1.
Do tejto kapitoly nepatria:
…
f)
časti a súčasti všeobecne použiteľné v zmysle poznámky 2 k triede XV, zo základného kovu (trieda XV), alebo podobné výrobky z plastov (kapitola 39);
…“
Vysvetlivka k HS týkajúca sa kapitoly 90 spresňuje:
„Táto Kapitola zahŕňa všetky nástroje a prístroje, ktoré sú veľmi rôznorodé, ale pre ktoré je vo všeobecnosti príznačná predovšetkým vysoká úroveň ich konečnej úpravy a ich veľká precíznosť, pričom väčšina z nich sa používa najmä… na lekárske účely.
…“
Položka 9021 je členená takto:
„9021 10 – Ortopedické pomôcky alebo pomôcky na liečenie zlomenín:
…
9021 10 90 – – Dlahy a ostatné pomôcky na liečenie zlomenín
…
9021 90 – Ostatné:
…
9021 90 90 – – Ostatné“
Vysvetlivka k HS týkajúca sa položky 9021 spresňuje:
„Dlahy a ostatné pomôcky na liečenie zlomenín slúžia na znehybnenie postihnutých častí tela (na účely narovnania alebo ochrany) alebo na ošetrenie zlomenín. …
Medzi týmito dlahami a ostatnými pomôckami sú niektoré, ktoré môžu byť pripevnené na samotného pacienta (to je najmä prípad dláh z kovových vlákien, zo zinku, z dreva atď. na znehybnenie končatín, fixačných dláh na báze sadrových obväzov napríklad na lakeť, pomôcok na ochranu hrudného koša atď.) alebo môžu byť pripevnené na posteľ, na stôl alebo na podperách (ochranné kruhy, pomôcky pre zlomeniny zvané naťahovače vyrobené z rúrok slúžiace ako náhrada dláh alebo fixačných dláh atď.).
S výhradou ustanovení poznámky 1 [písm.] f) do tejto kapitoly patria aj platne, spony atď., ktoré chirurgovia vkladajú do tela, aby navzájom spojili obe časti zlomenej kosti, alebo aby vykonali obdobné ošetrenie zlomenín.“
Vysvetlivka ku KN týkajúca sa podpoložky 9021 39 90 spresňuje:
„Do tejto podpoložky patria:
1.
platne, ktoré natrvalo zostávajú v tele, napríklad ako náhrada časti alebo celej kosti;
…“
Vykonávacie nariadenie č. 1212/2014
Vykonávacie nariadenie č. 1212/2014 vykonáva zatriedenie lekárskej implantačnej skrutky podľa údajov uvedených v jeho prílohe.
Táto skrutka je v ňom opísaná takto:
„Tuhý valcovitý výrobok so závitom vyrobený z mimoriadne tvrdej farbenej zliatiny titánu, s dĺžkou približne 12 mm.
Výrobok má driek s konštantným vonkajším priemerom 3 mm a hlavu. Driek je celozávitový s asymetrickým závitom. Hlava je závitová (čo umožňuje pripevnenie ku kompresnej platničke fixačných systémov) so zapustenou drážkou.
Výrobok zodpovedá normám ISO/TC 150 pre implantačné skrutky a je určený na použitie v oblasti úrazovej chirurgie na ošetrenie zlomenín. Do tela sa zavádza pomocou špeciálnych nástrojov.
Pri dovoze sa dodáva v sterilnom obale. Výrobok je označený číslom, a preto je sledovateľný počas celej výroby a distribúcie.“
Podľa odôvodnenia uvedeného v prílohe uvedeného nariadenia zatriedenie je určené všeobecnými pravidlami 1 a 6 na interpretáciu KN, poznámkou 2 písm. a) k triede XV, poznámkou 3 k triede XV, poznámkou 1 písm. f) ku kapitole 90, ako aj znením položiek a podpoložiek č. 8108, 8108 90 a 8108 90 90 KN.
Toto odôvodnenie znie:
„Vzhľadom na svoje objektívne charakteristické vlastnosti výrobok úplne zodpovedá opisu skrutky zo základných kovov, aj keď je určený na použitie v úrazovej chirurgii. Skrutky zo základných kovov sú bez ohľadu na ich skutočné použitie všeobecne použiteľnými časťami a súčasťami v súlade s poznámkou 2 [písm.] a) k XV. triede. Zatriedenie do položky 9021 ako dlahy a ostatné pomôcky na liečenie zlomenín je preto vylúčené na základe poznámky 1 [písm.] f) k 90. kapitole.
Výrobok sa preto má zatriediť pod číselný znak KN 8108 90 90 ako ostatné výrobky z titánu.“
Spor vo veci samej a prejudiciálne otázky
Spor vo veci samej sa týka vyňatia troch záväzných informácií o nomenklatúrnom zatriedení, ktoré vydali colné orgány spoločnosti Stryker pre tri modely implantačných skrutiek určených na implantovanie do ľudského tela na liečenie zlomenín alebo upevnenie protéz. Z rozhodnutia vnútroštátneho súdu vyplýva, že tieto skrutky majú nasledujúce spoločné vlastnosti:
—
priemer 6,5 mm, 6,5 mm a 4 mm,
—
dĺžka 25 mm, 50 mm a 16 mm,
—
špeciálne vyvinutý závit,
—
hlava skrutky so šesťhranným vybraním určená pre imbusový kľúč,
—
balené jednotlivo v malom puzdre s návodom na použitie,
—
v sterilizovanom alebo nesterilizovanom stave.
Zároveň z rozhodnutia vnútroštátneho súdu vyplýva, že uvedené skrutky majú osobitné charakteristiky. Jedna z nich je totiž vyhotovená z titánovej zliatiny, zatiaľ čo zvyšné dve sú vyhotovené z nehrdzavejúcej ocele. Okrem toho skrutky z nehrdzavejúcej ocele sú na jednorazové použitie. Napokon skrutka zo zliatiny titánu sa používa na fixáciu umelého kĺbu, zatiaľ čo skrutky z nehrdzavejúcej ocele sa používajú na dočasnú fixáciu a stabilizáciu kosti.
Vzhľadom na tieto charakteristiky colné orgány na základe nimi vydaných záväzných informácií o nomenklatúrnom zatriedení tovaru zatriedili tieto tri druhy lekárskych implantačných skrutiek do položky 9021 90 90 KN.
Uvedené orgány po uverejnení vykonávacieho nariadenia č. 1212/2014 tieto informácie o nomenklatúrnom zatriedení vyňali rozhodnutím zo 6. januára 2015. Toto vyňatie bolo odôvodnené tým, že v zmysle tohto nariadenia „skrutka určená na použitie v oblasti chirurgie má byť zatriedená vzhľadom na jej objektívne vlastnosti a charakteristiky ako všeobecne použiteľná časť a súčasť“.
Stryker po neúspešnej námietke podanej na colné orgány podala proti tomuto rozhodnutiu o vyňatí žalobu na vnútroštátny súd prekladajúci návrh na začatie prejudiciálneho konania.
Na podporu svojej žaloby Stryker v podstate uvádza, že vzhľadom na objektívne charakteristiky a vlastnosti implantačných skrutiek, ku ktorým patrí účel použitia vlastný daným skrutkám, nejde o „bežné“ skrutky, aké sú uvedené v položke 7318 KN. Okrem toho Stryker tvrdí, že vykonávacie nariadenie č. 1212/2014 je neplatné, pretože v ňom uskutočnené zatriedenie sa vykonalo len z hľadiska vonkajších charakteristík dotknutých lekárskych implantačných skrutiek bez zohľadnenia účelu použitia vlastného týmto skrutkám, čo je v rozpore s judikatúrou Súdneho dvora.
Colné orgány tvrdia, že skrutky, o aké ide vo veci samej, sa veľmi podobajú skrutkám opísaným v uvedenom nariadení a z tohto dôvodu musia byť kvalifikované ako „všeobecne použiteľné časti a súčasti“.
Vnútroštátny súd sa domnieva, že v prvom rade vzhľadom na ich objektívne vlastnosti a ich objektívne charakteristiky vrátane účelu použitia vlastného daným skrutkám môžu byť implantačné skrutky dotknuté vo veci samej zatriedené do položky 9021 KN.
Takéto zatriedenie by vplývalo jednak z objektívnych charakteristík a vlastností lekárskych implantačných skrutiek dotknutých v spore vo veci samej. Vnútroštátny súd v tejto súvislosti uvádza, že tieto skrutky sú konštruované, vyrábané a predávané ako ortopedické pomôcky na liečenie zlomenín kostí alebo upevnenie protéz, ktoré sa dodávajú s návodom určeným pre chirurgov, môžu byť implantované pomocou špeciálnych medicínskych nástrojov len do ľudského tela, použitý materiál (oceľ alebo zliatina titánu) je osobitne navrhnutý na minimalizáciu rizík odmietnutia, závity týchto skrutiek sú hlbšie než sú pri „bežných“ skrutkách, hlava skrutky je navrhnutá tak, aby znížila riziko zápalu, spĺňajú normy Medzinárodnej organizácie pre normalizáciu zaručujúce kvalitu medicínskych produktov a napokon sú vysledovateľné pri „recall acties“ (opätovné vybratie).
Zároveň z rozhodnutia vnútroštátneho súdu vyplýva, že skrutky, o aké ide vo veci samej, sa dodávajú jednotlivo zabalené v malom puzdre a môžu byť dodávané sterilizované.
Na druhej strane vnútroštátny súd uvádza, že implantačné skrutky, o aké ide vo veci samej, sú výhradne určené na implantovanie do ľudského tela na ošetrenie zlomenín kostí alebo na upevnenie protéz.
V druhom rade vnútroštátny súd pripomína, že skrutky dotknuté vo veci samej zodpovedajú skrutke opísanej v prílohe vykonávacieho nariadenia č. 1212/2014, ktoré vylučuje zatriedenie do položky 9021 KN. Vnútroštátny súd z tohto nariadenia dedukuje, že pri výrobku, ktorý patrí medzi „všeobecne použiteľné časti a súčasti“ v zmysle poznámky 2 k XV. triede KN, nemožno na účely colného zatriedenia daného výrobku zohľadniť účel použitia výrobku.
V treťom rade vnútroštátny súd zdôrazňuje význam, ktorý Komisia, ktorá prijala vykonávacie nariadenie č. 1212/2014, prikladá vonkajšiemu vzhľadu implantačnej skrutky na účely jej zatriedenia. Tento súd uznáva, že na prvý pohľad táto implantačná skrutka pripomína „bežnú“ skrutku. Tvrdí však, že po bližšom preskúmaní vynikne jej vlastná charakteristika, ktorá takéto implantačné skrutky odlišuje od bežných skrutiek. V tejto súvislosti zdôrazňuje, že závity implantačných skrutiek sú hlbšie než pri bežnej skrutke a že vybranie v hlave skrutky nie je určené pre univerzálny nástroj, ale je prispôsobené špeciálnym medicínskym nástrojom.
Za týchto podmienok sa vnútroštátny súd pýta, či Komisia neprekročila hranice svojej právomoci tým, že v odôvodnení uvedenom v prílohe vykonávacieho nariadenia č. 1212/2014 obmedzila rozsah pôsobnosti položky 9021 KN.
V tomto kontexte Rechtbank Noord‑Holland (Súd provincie Severný Holland, Holandsko) rozhodol prerušiť konanie a položiť Súdnemu dvoru tieto prejudiciálne otázky:
„1.
Má sa položka 9021 KN vykladať v tom zmysle, že sa implantačné skrutky [, o aké ide vo veci samej], ktoré sú určené výlučne na implantovanie do ľudského tela na účely liečby zlomenín kostí alebo upevnenia protéz, môžu zatriediť pod túto položku?
2.
Je vykonávacie nariadenie č. 1212/2014… platné?“
O prejudiciálnych otázkach
O prvej otázke
Svojou prvou otázkou sa vnútroštátny súd v podstate pýta, či sa má KN vykladať v tom zmysle, že do položky 9021 KN patria také lekárske implantačné skrutky, o aké ide vo veci samej, ktoré sú výhradne určené na implantovanie do ľudského tela na liečenie zlomenín kostí alebo upevnenie protéz.
Stryker tvrdí, že v každom prípade tri modely skrutiek dotknutých vo veci samej bez ohľadu na ich fyzikálne zloženie, či už z ocele, alebo titánu, patria do položky 9021 KN. Toto zatriedenie je v podstate odôvodnené jednak z dôvodu účelu použitia vlastného týmto skrutkám a jednak z dôvodu vlastných objektívnych charakteristík uvedených skrutiek, ktoré Komisia chybne opomenula zohľadniť ako relevantné.
Naproti tomu podľa Komisie spočíva rozhodujúce kritérium v analýze vonkajších objektívnych charakteristík týchto skrutiek. Z tohto dôvodu Komisia prikladá rozhodujúci význam skutočnosti, že podľa nej skrutky dotknuté vo veci samej „plne zodpovedajú“ bežným skrutkám. Komisia teda poprela akúkoľvek relevantnosť účelu použitia týchto skrutiek, a to ich použitie v traumatológii. Skrutky dotknuté vo veci samej sa teda musia považovať za „všeobecne použiteľné časti a súčasti zo základných kovov“ a na základe poznámky 1 písm. f) ku kapitole 90 KN nemôžu byť zatriedené do položky 9021 KN. V dôsledku toho Komisia navrhuje zatriediť skrutky dotknuté vo veci samej na základe ich fyzikálneho zloženia, t. j. skrutky z ocele do položky 7318 KN a skrutky zo zliatiny titánu do položky 8108 KN.
V tejto súvislosti treba uviesť, že z ustálenej judikatúry vyplýva, že v záujme právnej istoty a uľahčenia kontrol treba rozhodujúce kritérium na colné zatriedenie tovarov hľadať vo všeobecnosti v ich objektívnych znakoch a vlastnostiach, ako sú definované v znení položky KN a v poznámkach k triedam alebo ku kapitolám (pozri najmä rozsudok z 18. mája 2011, Delphi Deutschland,
C‑423/10
,
EU:C:2011:315
, bod
).
Okrem toho podľa ustálenej judikatúry účel použitia výrobku môže byť objektívnym kritériom zatriedenia, pokiaľ je s týmto výrobkom vnútorne spätý, čo musí byť možné posúdiť na základe objektívnych znakov a vlastností tovaru (pozri najmä rozsudok z 22. decembra 2010, Premis Medical,
C‑273/09
,
EU:C:2010:809
, bod
).
V prejednávanej veci zo skutkových zistení vykonaných vnútroštátnym súdom, citovaných v bode 29 tohto rozsudku, vyplýva, že skrutky dotknuté vo veci samej majú hlavu osobitného tvaru, ktorá je špeciálne prispôsobená pre medicínske nástroje slúžiace na fixáciu, majú závity špeciálne navrhnuté na upevnenie do kosti a na zníženie rizika zápalu a zároveň sú špeciálne ošetrené na účely minimalizácie rizík odmietnutia.
Okrem toho je nesporné, že uvedené skrutky sú špeciálne vyvinuté na to, aby sa implantovali do organizmu na účely upevnenia umelého kĺbu, kostí alebo častí kostí.
Navyše treba konštatovať, že také výrobky, o aké ide vo veci samej, nie sú výslovne uvedené ani v znení položiek KN, ani v poznámkach k triedam alebo ku kapitolám tejto KN.
Treba však uviesť, že znenie položky 9021 KN uvádza predovšetkým dlahy a ostatné pomôcky na liečenie zlomenín.
Z tohto hľadiska jednak vysvetlivky k HS a jednak vysvetlivky ku KN uvádzajú užitočné ukazovatele pre colné zatriedenie takých výrobkov, o aké ide vo veci samej, aj keď tieto vysvetlivky majú výkladovú povahu a nie sú právne záväzné (pozri rozsudok z 27. apríla 2006, Kawasaki Motors Europe,
C‑15/05
,
EU:C:2006:259
, bod
a citovanú judikatúru).
Na úvod a v prvom rade vysvetlivka k HS týkajúca sa kapitoly 90, citovaná v bode 13 tohto rozsudku, spresňuje, že výrobky patriace do tejto kapitoly sa vyznačujú vysokou úrovňou ich konečnej úpravy a ich veľkou precíznosťou, pričom väčšina z nich sa používa najmä na lekárske účely.
Preto sa do položky 9021 KN majú zatriediť výrobky, ktoré sa vyznačujú hlavne vysokou úrovňou ich konečnej úpravy a ich veľkou precíznosťou, čo ich odlišuje od bežných výrobkov (pozri v tomto zmysle rozsudok zo 7. novembra 2002, Lohmann a Medi Bayreuth,
C‑260/00 až C‑263/00
,
EU:C:2002:637
, bod
).
Ďalej podľa bodu 2 vysvetliviek k HS k položke 9021 dlahy a ostatné pomôcky na liečenie zlomenín „slúžia na znehybnenie postihnutých častí tela… alebo na ošetrenie zlomenín“. Do tejto položky patria aj „platne, spony atď., ktoré chirurgovia vkladajú do tela, aby spolu držali obe časti zlomenej kosti, alebo aby vykonali obdobné ošetrenie zlomenín“.
Napokon vysvetlivka k podpoložke 9021 39 90 KN spresňuje, že do tejto položky patria „platne, ktoré natrvalo zostávajú v tele, napríklad ako náhrada časti alebo celej kosti“.
Z vyššie uvedeného vyplýva, že do položky 9021 KN sa majú zatriediť výrobky, ktoré sa vyznačujú vysokou úrovňou ich konečnej úpravy a ich veľkou precíznosťou a ktoré môžu byť implantované do organizmu na účely znehybnenia postihnutých častí tela alebo na účely ošetrenia zlomenín, čo ich následne odlišuje od bežných výrobkov.
V druhom rade ku kritériám, ktoré môžu odlíšiť jednoduché alebo bežné výrobky od výrobkov, ktoré plnia medicínsku funkciu, patrí najmä kritérium týkajúce sa výrobného postupu dotknutého výrobku, ako aj kritérium týkajúce sa špecifickosti funkcie uvedeného výrobku (pozri v tomto zmysle rozsudok zo 7. novembra 2002, Lohmann a Medi Bayreuth,
C‑260/00 až C‑263/00
,
EU:C:2002:637
, bod
).
Pokiaľ ide o výrobný postup výrobku, zo skutkových zistení vykonaných vnútroštátnym súdom vyplýva, že lekárske implantačné skrutky dotknuté vo veci samej sú navrhnuté tak, že s ohľadom na osobitný tvar ich hlavy môžu byť implantované do tela len pomocou špeciálnych medicínskych nástrojov a nie s pomocou bežných nástrojov. Okrem toho materiál použitý na tieto skrutky z nehrdzavejúcej ocele alebo z titánu je špeciálne navrhnutý tak, aby minimalizoval riziko odmietnutia.
Pokiaľ ide o špecifickosť funkcie výrobku, z rozhodnutia vnútroštátneho súdu zároveň vyplýva, že lekárske implantačné skrutky dotknuté vo veci samej majú výlučne funkciu navzájom spojiť obe časti zlomenej kosti alebo upevniť umelý kĺb.
Treba teda konštatovať, že také výrobky, o aké ide vo veci samej, sa líšia od bežných výrobkov vysokou úrovňou ich konečnej úpravy a ich veľkou precíznosťou vzhľadom na ich výrobný postup, ako aj špecifickosť ich funkcie. Na rozdiel od tvrdenia Komisie teda nie je potrebné klásť osobitný dôraz na vonkajší vzhľad lekárskych implantačných skrutiek dotknutých vo veci samej.
Z objektívnych charakteristík a vlastností lekárskych implantačných skrutiek dotknutých vo veci samej teda vyplýva, že takéto výrobky môžu spadať do položky 9021 KN.
V treťom rade, keďže – ako vyplýva z bodov 39 až 55 tohto rozsudku – skrutky dotknuté vo veci samej musia byť vzhľadom na ich objektívne charakteristiky a vlastnosti zatriedené do položky 9021 KN ako pomôcky na liečenie zlomenín, nemôžu byť zatriedené do položiek 7318 a 8108 KN a nepatria medzi „všeobecne použiteľné časti a súčasti“ v zmysle poznámky 1 písm. f) ku kapitole 90 a poznámky 2 písm. a) k triede XV KN.
Vzhľadom na vyššie uvedené úvahy treba na prvú otázku odpovedať, že KN sa má vykladať v tom zmysle, že do položky 9021 KN patria lekárske implantačné skrutky dotknuté vo veci samej, pretože tieto výrobky majú vlastnosti, ktorými sa odlišujú od bežných výrobkov tým, že sa vyznačujú vysokou úrovňou ich konečnej úpravy a ich veľkou precíznosťou a líšia sa aj výrobným postupom a špecifickosťou ich funkcie. Predovšetkým skutočnosť, že lekárske implantačné skrutky dotknuté vo veci samej môžu byť implantované do tela len pomocou špeciálnych medicínskych nástrojov a nie s pomocou bežných nástrojov, predstavuje vlastnosť, ktorú treba zohľadniť na účely odlíšenia týchto lekárskych implantačných skrutiek od bežných výrobkov.
O druhej otázke
Svojou druhou otázkou sa vnútroštátny súd v podstate pýta, či je vykonávacie nariadenie č. 1212/2014 platné.
Z judikatúry vyplýva, že na jednej strane nariadenie o zatriedení je prijaté Komisiou vtedy, keď zatriedenie určitého konkrétneho tovaru do KN môže spôsobovať problém alebo vyvolávať spor, a na druhej strane, že také nariadenie má všeobecný dosah, pretože sa neuplatňuje na osobitný subjekt, ale vo všeobecnosti na výrobky, ktoré sú identické s výrobkom, ktorý je predmetom tohto zatriedenia (pozri rozsudok z 19. februára 2009, Kamino International Logistics,
C‑376/07
,
EU:C:2009:105
, bod
).
Na rozdiel od toho, čo Komisia tvrdila na pojednávaní, treba konštatovať, že výrobok, ktorý je predmetom zatriedenia vo vykonávacom nariadení č. 1212/2014, nie je identický s lekárskymi implantačnými skrutkami dotknutými vo veci samej vzhľadom na ich vonkajšie objektívne charakteristické vlastnosti. Skrutka opísaná v prílohe tohto nariadenia totiž okrem iného má dĺžku približne 12 mm, driek s konštantným vonkajším priemerom 3 mm, závitovú hlavu a asymetrické závity, zatiaľ čo skrutky dotknuté vo veci samej, opísané v rozhodnutí vnútroštátneho súdu, sú oveľa dlhšie, drieky majú oveľa väčší priemer, hlavy nemajú závity a závity nie sú asymetrické.
Je pravda, že podľa judikatúry analogické uplatnenie nariadenia o zatriedení na výrobky, ktoré sú podobné výrobkom uvedeným v tomto nariadení, podporuje koherentný výklad KN, ako aj rovnosť zaobchádzania s hospodárskymi subjektmi (rozsudok zo 4. marca 2004, Krings,
C‑130/02
,
EU:C:2004:122
, bod
).
Takéto analogické uplatnenie však nie potrebné a ani možné, ak Súdny dvor svojou odpoveďou na prejudiciálnu otázku poskytol vnútroštátnemu súdu všetky skutočnosti potrebné na zatriedenie výrobku do vhodnej položky KN.
Za týchto podmienok nie je potrebné odpovedať na druhú otázku.
O trovách
Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (ôsma komora) rozhodol takto:

Položka 9021 kombinovanej nomenklatúry spoločného colného sadzobníka, uvedená v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, v znení vyplývajúcom z vykonávacieho nariadenia Komisie (EÚ) č. 1101/2014 zo 16. októbra 2014, sa má vykladať v tom zmysle, že do položky 9021 KN patria lekárske implantačné skrutky dotknuté vo veci samej, pretože tieto výrobky majú vlastnosti, ktorými sa odlišujú od bežných výrobkov tým, že sa vyznačujú vysokou úrovňou ich konečnej úpravy a ich veľkou precíznosťou a líšia sa aj výrobným postupom a špecifickosťou ich funkcie. Predovšetkým skutočnosť, že lekárske implantačné skrutky dotknuté vo veci samej môžu byť implantované do tela len pomocou špeciálnych medicínskych nástrojov a nie s pomocou bežných nástrojov, predstavuje vlastnosť, ktorú treba zohľadniť na účely odlíšenia týchto lekárskych implantačných skrutiek od bežných výrobkov.

Podpisy
(
*1
)	Jazyk konania: holandčina.